এপিস

এপিস (Apis,  হতে উদ্ভূত) মৌমাছি ক্লেডের অন্তর্গত সমাজবদ্ধ উড়ন্ত পতঙ্গের একটি গণ। এপিস গণের সমস্ত মৌমাছি আফ্রো-ইউরেশিয়ার স্থানীয়। তবে স্বাভাবিকভাবে আফ্রিকা ও ইউরেশিয়া জুড়ে বিস্তৃত হওয়ার পর মানুষ অন্যান্য মহাদেশে মৌমাছি প্রবর্তন করেছিল।

এপিস গণের মৌমাছি মোম থেকে দীর্ঘস্থায়ী মৌচাক তৈরি করা, মৌমাছির কলোনির বৃহৎ আকার, মধুর উদ্বৃত্ত উৎপাদন ও সংরক্ষণ ইত্যাদির জন্য পরিচিত। বর্তমানে কেবল ৮টি জীবিত প্রজাতি ও মোট ৪৩টা উপপ্রজাতি এপিস গণের অন্তর্গত বলে স্বীকৃত, যদিও ঐতিহাসিকভাবে ৭-১১টা প্রজাতি স্বীকৃত ছিল। মৌমাছির প্রায় ২০,০০০টি জ্ঞাত প্রজাতির মধ্যে এপিস গণের মৌমাছি সংখ্যালঘু।

এপিস গণের মৌমাছির মধ্যে পশ্চিমা মৌমাছি (Apis mellifera) সবচেয়ে পরিচিত। মধু সংগ্রহ ও শস্য পরাগায়নের জন্য একে গৃহপালিত করা হয়েছিল। এছাড়া প্রাচ্য মৌমাছি (Apis cerana) গৃহপালিত মৌমাছির অপর প্রজাতি, যা দক্ষিণ, দক্ষিণ-পূর্ব ও পূর্ব এশিয়ায় পাওয়া যায়।

উৎপত্তি, অঙ্গসংস্থান ও বিস্তৃতি
দক্ষিণ ও দক্ষিণ-পূর্ব এশিয়ায় এপিস গণের মৌমাছির আপাত উৎসকেন্দ্র। পশ্চিমা মৌমাছি বাদে সমস্ত বিদ্যমান প্রজাতি এই অঞ্চলের স্থানীয়।

ইউরোপের ইওসিন ও অলিগোসিনের সীমান্তের (৩৪ ) জীবাশ্মের স্তর থেকে এপিস গণের মৌমাছির আদিমতম নমুনা পাওয়া যায়। তবে এপিস গণের এই প্রাগৈতিহাসিক মৌমাছি উৎপত্তি মানে এই নয় যে ইউরোপই এই গণের উৎপত্তিস্থল। এর মানে কেবল এটাই বোঝায় যে তখন ইউরোপে এই মৌমাছি ছিল। এপিস গণের মৌমাছির সম্ভাব্য উৎপত্তিস্থল দক্ষিণ এশিয়ায় উক্ত মৌমাছির জীবাশ্মের কিছু স্তর পাওয়া যায়, যার মধ্যে কম পরিমাণের জীবাশ্ম নিয়ে গবেষণা করা হয়েছে।

ইউরোপীয়রা নয়াবিশ্বে পশ্চিমা মৌমাছির প্রবর্তন করেছিল, আর সেখানে আগে এপিস গণের কোনো মৌমাছি ছিল না। মার্কিন যুক্তরাষ্ট্রে নেভাডার ১৪ myr আগের নমুনা থেকে Apis nearctica প্রজাতির জীবাশ্ম পাওয়া যায়, যা নয়াবিশ্বের একমাত্র জ্ঞাত বিলুপ্ত প্রজাতি।

প্রজাতি
প্রায় ২০,০০০টা প্রজাতির মৌমাছি থাকলেও এপিস গণে মাত্র ৮টি প্রজাতি ও ৪৩টি উপপ্রজাতির মৌমাছি স্বীকৃত, যদিও ঐতিহাসিকভাবে ৭-১১টি প্রজাতি স্বীকৃত ছিল। এপিস গণের আটটি প্রজাতি হচ্ছে:
 Apis andreniformis (কালো বামন মৌমাছি)
 Apis cerana (প্রাচ্য মৌমাছি)
 Apis dorsata (বৃহৎ মৌমাছি)
 Apis florea (লাল বামন মৌমাছি)
 Apis koschevnikovi (কোশেভনিকভের মৌমাছি)
 Apis laboriosa (হিমালয়ের বৃহৎ মৌমাছি)
 Apis mellifera (পশ্চিমা মৌমাছি)
 Apis nigrocincta (ফিলিপাইন মৌমাছি)

Apini গোত্রের সদস্যদের মধ্যে এপিস (Apis) গণ একমাত্র বিদ্যমান সদস্য। এপিস গণ আবার তিনটি উপগণে বিভক্ত: Micrapis (বামন মৌমাছি), Megapis (বৃহৎ মৌমাছি) ও Apis (পশ্চিমা মৌমাছি ও তার সম্পর্কীয়)।

এপিস গণের স্থানীয় ক্ষেত্রের স্থানীয় মানুষ উক্ত গণের বেশিরভাগ প্রজাতিদের পালন করেছিল আর অন্তত মধু ও মোমের জন্য এদের নিজস্বার্থে ব্যবহার করেছিল। তবে এর মধ্যে কেবল দুটি প্রজাতিকে প্রকৃত অর্থে গৃহপালিত করা হয়েছে: পশ্চিমা মৌমাছি ও প্রাচ্য মৌমাছি। অন্তত মিশরীয় পিরামিড তৈরির সময় থেকে পশ্চিমা মৌমাছি পালন করা হয়েছে, আর একমাত্র এই প্রজাতিকে তার স্থানীয় ক্ষেত্রের বাইরে ব্যাপক হারে স্থানান্তরিত করা হয়েছে।

লিঙ্গ ও বর্ণ

এপিস গণের মৌমাছি তিনটি বর্ণে বিভক্ত: পুরুষ, রানি ও শ্রমিক। রানি ও শ্রমিক উভয়ই স্ত্রীলিঙ্গের।

পুরুষ
পুরুষ মৌমাছির সাধারণত কেবল একজোড়া ক্রোমোজোম থাকে। মূলত প্রজননের জন্য পুরুষ মৌমাছির জন্ম দেওয়া হয়। রানি মৌমাছি যদি নিজ বা কোনো বন্ধ্যা শ্রমিক দ্বারা ডিমকে নিষিক্ত করতে না চায় তবে সে পুরুষ মৌমাছির জন্ম দেয়। খুব বিরল ক্ষেত্রে পুরুষ লার্ভায় দুইজোড়া ক্রোমোজোম রয়েছে। ভাইবোনের মধ্য যৌনমিলনের দুইয়ের বেশি প্রজন্ম পরে এরকম ঘটনা ঘটে। গ্রীষ্ম ও শরতের মধ্যে পুরুষ মৌমাছির জন্ম দেওয়া হয় (মৌচাক প্রতি সর্বোচ্চ ৫০০টি পুরুষ), আর পুরুষ মৌমাছি ২৪ দিনে বয়ঃপ্রাপ্ত হয়। শীতকালে মৌচাকের কাছে উষ্মা প্রদান ও খাদ্য সংরক্ষণ প্রধান হয়ে উঠে, আর তখন পুরুষ মৌমাছিদের মৌচাক থেকে বহিঃষ্কার করা হয়। যৌনমিলনের উড্ডয়নের সময় পুরুষ মৌমাছির বড় চোখ দিয়ে রানি মৌমাছিকে শনাক্ত করে। পুরুষ মৌচাক প্রতিরক্ষা করে না বা অনধিকার প্রবেশকারীদের হত্যা করে না, আর এর কোনো হুল নেই।

রানি
শ্রমিক মৌমাছিরা যখন কোনো একটি স্ত্রী-লার্ভাকে "রয়েল জেলি" নামক খাদ্যের আহার খাওয়ানো হয় তখন সেই লার্ভা রানি মৌমাছিতে পরিণত হয়। অতিবৃহৎ কোষ থেকে রানির জন্ম হয়, আর মাত্র ১৬ দিনে সে বয়ঃপ্রাপ্ত হয়। শ্রমিকের তুলনায় রানির শারীরবৃত্ত, অঙ্গসংস্থান ও আচরণ ভিন্ন। রানির বৃহত্তর আকার ছাড়াও তার কাছে কার্যকর একজোড়া ডিম্বাশয় ও একটি স্পার্মাথিকা (যৌনমিলনের পর শুক্রাণু সংরক্ষণের অঙ্গ) রয়েছে। এপিস গণের রানি মৌমাছি বহুপতিত্বের প্রথা মানে, যেখানে একটি রানি একাধিক পুরুষ মৌমাছির সঙ্গে যৌনমিলন করে। এপিস নিগ্রোসিঙ্কটা (Apis nigrocincta) প্রজাতির একটি রানি মৌমাছি ৪২-৬৯টি পুরুষ মৌমাছির সঙ্গে যৌনমিলন করতে পারে। শ্রমিকের হুলের মতো রানির হুল কাঁটাওয়ালা নয়। রানি মৌমাছির মধ্যে মোম প্রস্তুতকারী গ্রন্থিসমূহ নেই। যৌনমিলনের পর রানি মৌমাছি দিনে সর্বোচ্চ ২,০০০টি ডিম দেয়। রানি মৌমাছি বিভিন্নরকম ফেরোমোন উৎপাদন করে, যা শ্রমিকদের আচরণকে নিয়ন্ত্রিত করে আর ঝাঁক বেঁধে মৌচাক ত্যাগ করার সময় শ্রমিকদের রানির পথ অনুসরণ করতে সাহায্য করে।

শ্রমিক
শ্রমিক মৌমাছির দুইজোড়া ক্রোমোজোম থাকে। সঞ্চিত শুক্রাণু থেকে রানি দ্বারা নির্দিষ্টভাবে নিষিক্ত ডিম থেকে শ্রমিকের জন্ম হয়। সাধারণত ২১ দিনে শ্রমিক বয়ঃপ্রাপ্ত হয়। মৌমাছির একটা সাধারণ কলোনিতে সর্বোচ্চ ৬০,০০০টি শ্রমিক থাকতে পারে। পুরুষ বা রানি তুলনায় শ্রমিক মৌমাছি একাধিক আচরণ প্রদর্শন করতে পারে। নিম্নলিখিত ক্রমে বয়োবৃদ্ধিতে শ্রমিকের কর্তব্য পরিবর্তিত হয়: শাবকদের খাওয়ানো, পুষ্পমধু সংগ্রহ, মৌচাক পরিষ্কার, রক্ষা ও খাদ্য অন্বেষণ। কিছু শ্রমিক অন্য কোনো বিশেষায়িত কর্মে লিপ্ত থাকে, যেমন মৌচাকের ভিতর থেকে মৃত মৌমাছি অপসারণ।

তথ্যসূত্র

বহিঃসংযোগ
 
 

 
মৌমাছি